Teemu Vuorisalo

Teemu Ilmari Vuorisalo (s. 4. kesäkuuta 1995 Pori) on suomalainen jääkiekkopuolustaja, joka pelaa II divisioonan LuKi-82:ssa. Hän laukoo oikealta.
Ura.
Seuraura.
Vuorisalo on Porin Ässien kasvatti. Hän toimi kaudella 2010–2011 joukkueen C-nuorten varakapteenina ja oli Ässien tehokkain puolustaja sekä SM-karsinnoissa että runkosarjassa. Vuorisalo voitti kauden päätteeksi C-nuorten SM-pronssia. Kaudella 2011–2012 hän oli Ässien B-nuorten toiseksi paras pistemies Jarno Kärjen jälkeen. Vuorisalo sijoittui tehoilla 11+16=27 B-nuorten SM-sarjan puolustajien pistepörssissä toiseksi Jokereiden Jere Sneckin jälkeen.
Kesäkuussa 2012 Vuorisalo teki kolmivuotisen sopimuksen Ässien SM-liigajoukkueen kanssa. Hän pelasi kaksi ensimmäistä sopimuskauttaan kuitenkin vielä pelkästään seuran juniorijoukkueissa. Vuorisalo teki liigadebyyttinsä kauden 2014–2015 avausottelussa 11. syyskuuta 2014 vieraissa paikallisvastustaja Rauman Lukkoa vastaan. Hänet merkittiin Ässien seitsemänneksi puolustajaksi. Vuorisalo sai ottelussa jääaikaa lopulta vain kahdeksan sekuntia. Liigauransa avausmaalin hän teki 6. maaliskuuta 2015 Espoo Bluesia vastaan. Vuorisalon osuma jäi Ässien 4–3-voittoon päättyneen ottelun ratkaisumaaliksi. Marraskuussa 2014 hän teki kaksivuotisen jatkosopimuksen Ässien kanssa. Yhteensä Vuorisalon tulokaskausi toi 22 runkosarja- ja kahdessa playoff-ottelussa tehot 1+3=4. Hän pelasi miesten pelejä myös 13 ottelua lainalla Mestis-joukkue TUTO Hockeyssa.
Ensimmäisellä kokonaisella SM-liigakaudellaan 2015–2016 Vuorisalo teki 54 runkosarjaottelussa tehot 3+5=8. Kaudella 2016–2017 hän jäi Ässissä varsin pieneen rooliin, eikä mahtunut kokoonpanoon enää pudotuspeleissä. Helmikuussa 2017 Vuorisalo teki joukkueen kanssa vuoden mittaisen jatkosopimuksen. Kaudella 2017–2018 Vuorisalo kärsi loukkaantumisista pelaten vain 29 runkosarjaottelua. Hän pelasi kauden aikana myös kolme ottelun lainalla Mestis-joukkue Savonlinnan Pallokerhossa marras-joulukuun 2017 vaihteessa. Huhtikuussa 2018 Vuorisalo teki kaksivuotisen jatkosopimuksen Ässien kanssa.
Kaudella 2018–2019 Vuorisalo pelasi loukkaantumisen vuoksi vain seitsemän runkosarjaottelua. Hän pelasi kauden aikana myös yhden Suomen Cupin ottelun lainalla Ässien yhteistyöjoukkueessa, Suomi-sarjajoukkue Karhu HT:ssä syyskuussa 2018. Kaudella 2019–2020 Vuorisalo pelasi loukkaantumisten ja kolmen ottelun pelikiellon vuoksi vain 31 ottelua. Joulukuussa 2019 hän teki Ässien kanssa vuoden mittaisen jatkosopimuksen.
Vuorisalo siirtyi kaudeksi 2021–2022 1+1-vuotisella sopimuksella Norjan Fjordkraft-ligaenin Lillehammer IK:hon. Kauden jälkeen seura ei kuitenkaan käyttänyt hänen sopimuksessaan olluta optiota. Lokakuussa 2022 Vuorisalo siirtyi loppukauden 2022–2023 kattavalla sopimuksella hänen aiemman lainaseuransa, Suomi-sarjajoukkue Karhu HT:n riveihin.
Maajoukkueura.
Vuorisalo putosi viimeisten joukossa alle 20-vuotiaiden MM-joukkueesta vuoden 2015 turnaukseen. Hän on kuulunut myös alle 20-vuotiaiden maajoukkueen kapteenistoon. Yhteensä Vuorisalo on pelannut 14 nuorten ja neljä poikien maaottelua.
Muuta.
Vuorisalon serkku Mika Halava pelasi omalla pääsarjaurallaan hyökkääjänä yhteensä 20 SM-liigaottelua Ässissä ja Oulun Kärpissä sekä yhden kauden myös Ranskassa. Vuorisalo otti kesken kauden 2017–2018 käyttöönsä Halavan Sportissa ja Kärpissä käyttämän pelinumeron 91, kun Sakari Salminen palasi Ässiin ja otti käyttöön hänen käyttämänsä Salmisen vanhan pelinumeron 23.